Nymphalis antiopa

Nymphalis antiopa Nymphalidae familiako tximeleta bat da. Europan, Asian eta Ipar Amerikan aurkitzen da, Euskal Herrian ere bai.

 Taxonomia 
Lineok deskribatu zuen 1758. urtean, Systema Naturae liburuan. Papilio antiopa izena eman zion.

 Deskribapena 
Europan dauden tximeleten artean handienetakoa da, 62-70 mm arteko hegal-zabalera du. Emea handiagoa da arra baino.

Hegalen gainaldea gaztaina kolore ilunekoa da eta hori-krema koloreko banda zabal bat du ertzetan. Denboran aurrera egin ahala banda hori zurituz doa. Banda horren ertzean puntu urdin-moreak ditu beltzez inguraturik. Hegalen azpialdea beltza da eta banda hori-zuria du.

Beldarra beltza da, puntu txiki zuri ugari dituena. Bizkarraldean orban gorriak ditu eta gorputz guztia arantza zorrotzez estalirik du.

 Bizi zikloa 
Helduak martxoa eta uztaila artean (hibernatu duten aleak) eta uztailetik irailera (urteko aleak) ikusten dira. 

Helduen zuhaitzetako zuloetan edo arroka arteko arrakaletan hibernatzen dute. Toki fresko eta ilunak aukeratzen dituzte. Hibernazioaren ondoren emeak arrautza lerroak jartzen ditu, uztai itxuran, zuhaitzetako adarretan. Beldarra taldean ibiltzen da eta jaio diren zuhaitzak erabat hosto gabe uzteko gai dira. Sahatsak (Salix alba, Salix cinerea, Salix atrocinerea, Salix caprea, Salix aurita, Salix viminalis), makalak (Populus tremula, Populus alba, Populus nigra), urkiak eta zumarrak aipatu izan dira haien elikadurarako espezie.

 Habitata 
Basoen argiunetan, bide ertzetan, haranetan, mendietako eremu zabaletan eta ur ertzeko basoetan aurkitzen da, itsas mailatik hasi eta 2.000 metrotako altuera arte.

Oso hegalari ona da eta migrazioan distantzia luzeak egiteko gai da.

Helduak loreetako nektarraz, zuhaitzen izerdiaz, fruita oso helduaz, lokatzaz eta ongarriaz ere elikatzen dira.

 Iruditegia 

 Erreferentziak 

 Kanpo estekak 

Kategoria:Nymphalidae
Kategoria:Euskal Herriko lepidopteroak
Kategoria:Europako lepidopteroak
Kategoria:Lineok deskribatutako taxonak
Kategoria:Amerikako lepidopteroak
Kategoria:Asiako lepidopteroak